Preben Rudiengaard (V), 2006-01-12:
Jeg skal på Venstres vegne meddele, at vi kan støtte dette lovforslag, idet hovedsigtet i lovforslaget er at styrke patientsikkerheden.
Det ligger jo os alle meget på sinde, at patientsikkerheden skal være så høj som muligt, samt at vi fremmer kvaliteten i sundhedsydelser, for det er også et vigtigt forhold i det danske sundhedsvæsen.
Det er også vigtigt, at borgerne får en gennemsigtighed i sundhedsvæsenet, og man skal altså også være helt sikker på, at når man henvender sig i det offentlige sundhedsvæsen, så kommer man i videst muligt omfang til at møde en autoriseret person, som er kvalificeret og i stand til at udføre den behandling, som vedkommende varetager.
Loven om sundhedspersoners legitime rettigheder er jo vigtig, for det at få en autorisation betyder, at man har en række forpligtelser, men samtidig er det også således, at man har en række rettigheder.
Derfor er autorisationsbegrebet fantastisk vigtigt for at sikre kvaliteten.
Jeg vil her gerne rose ministeren for, at ministeren med dette lovforslag nu får skrevet 14 eksisterende autorisationslove sammen.
Som gammel embedslæge med tilsyn i sundhedsvæsenet ved jeg, at det var en jungle at finde rundt i alle de her forskellige autorisationslove.
Nu kan der spares tid også i embedslægevæsenet til, at vi kan koncentrere os om dette væsens kerneydelser, ved at vi har én autorisationslov.
Det, der er vigtigt i den lov, som vi nu er i gang med at behandle, er, at der kommer skærpede krav til kosmetisk behandling.
Det synes jeg er på tide.
Samtidig må jeg også sige, at ved at man får strammet op, så bliver det altså ikke en slagmark for ukyndige med visse tendenser til kvaksalveri.
Her får vi strammet op med nogle regler, Fttmo036.fm Page 2574
Friday, March 10, 2006 4:42 PM
og Sundhedsstyrelsen kan nu gribe ind og ligesom skærpe forholdene på området.
Det er dejligt for befolkningens sikkerhed, at vi nu får strammet disse ting op.
Det er også vigtigt, at Sundhedsstyrelsen nu får hjemmel til at gribe ind tidligere.
I stedet for at man har måttet trække pinen ud, kan Sundhedsstyrelsen nu, hvis der er en sandsynlig fare for en patients helbred, ved at en autoriseret person behandler vedkommende,
gribe tidligere ind.
Det giver en højere grad af patientsikkerhed.
Der er mange kloge mennesker over 75 år, men jeg må så sige, at der også er en vis begrænsning her i livet, og derfor er der en aldersbegrænsning på læger i dette tilfælde.
Er man over 75 år, skal man lige op til en lille test, for at man kan få lov til at fortsætte sin lægegerning.
Overdragelse af patientjournalerne har voldt os nogle problemer, når læger er ophørt eller er afgået ved døden, og det synes jeg også der er taget behørigt højde for på det her område.
Der har også været lidt klondikeagtige forhold omkring medhjælpere, hvordan det med medhjælpen skulle tolkes osv., og derfor er det dejligt, at Sundhedsstyrelsen nu også får mulighed for at lave nogle mere specifikke regler, så det her bliver mere entydigt.
Så alt i alt vil jeg sige, at det er et godt lovforslag.
Det er en sammenskrivning; der er taget visse punkter ud, og et af dem, jeg gerne vil fokusere på, er, at nåleakupunktur nu lægges lidt mere ud.
Med de her ord vil jeg sige, at Venstres gruppe kan tilslutte sig lovforslaget.